**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2023 ԹՎԱԿԱՆԻ ՀՈԿՏԵՄԲԵՐԻ 26-Ի N 1871-Լ ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**1. Իրավական ակտերի ընդունման անհրաժեշտությունը.**

«Հայաստանի Հանրապետության կառավարության 2023 թվականի հոկտեմբերի 26-ի N 1871-L որոշման մեջ լրացում և փոփոխություններ կատարելու մասին» Հայաստանի Հանրապետության կառավարության որոշման նախագծի (այսուհետ նաև՝ Նախագիծ) ընդունման անհրաժեշտությունը բխում է Հայաստանի Հանրապետության 2023-2026 թվականների հակակոռուպցիոն ռազմավարության մոնիթորինգի և գնահատման կառուցակարգերի կատարելագործման, ինչպես նաև ՀՀ միջազգային պարտավորությունների, մասնավորապես՝ ՏՀԶԿ-ի 5-րդ փուլի գնահատման արդյունքներով հակակոռուպցիոն քաղաքականության մշակման և դրա մոնիթորինգի վերաբերյալ ստանձնած հանձնառությունների իրականացման անհրաժեշտությունից։ Միաժամանակ, Նախագծի ընդունումը բխում է Հայաստանի Հանրապետության 2023-2026 թվականների հակակոռուպցիոն ռազմավարության գործողությունների ծրագրով նախատեսված գործողությունների համախմբման և դրանց համար սահմանված ժամկետների վերանայման անհրաժեշտությունից:

**2. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, Հայաստանի Հանրապետության հակակոռուպցիոն ռազմավարությունը և դրանից բխող 2023-2026 թվականների գործողությունների ծրագիր․**

Նախագծի ընդունումը բխում է նաև Հայաստանի Հանրապետության կառավարության 2023 թվականի հոկտեմբերի 26-ի «Հայաստանի Հանրապետության հակակոռուպցիոն ռազմավարությունը և դրանից բխող 2023-2026 թվականների գործողությունների ծրագիրը հաստատելու մասին» N 1871-Լ որոշմամբ (այսուհետ նաև՝ Հակակոռուպցիոն ռազմավարություն) հաստատված գործողությունների ծրագրի Գործողություն 5․2-ից, որով նախատեսվում է բարելավել մոնիթորինգի և գնահատման իրականացման ընթացակարգերը։

**3. Ընթացիկ իրավիճակը և առկա խնդիրները․**

Հակակոռուպցիոն ռազմավարությունների կարևոր տարրերից է հանդիսանում դրանց մոնիթորինգի և գնահատման կառուցակարգերը։ Նշվածի հաշվառմամբ Հակակոռուպցիոն ռազմավարությամբ վեր հանվեցին մոնիթորինգի և գնահատման կառուցակարգերի առկա խնդիրները, որոնց հաշվառմամբ էլ գործողությունների ծրագրի 5․1-5․4-րդ գործողություններով նախատեսվեցին Հակակոռուպցիոն ռազմավարության մոնիթորինգի կատարելագործմանն ուղղված գործողություններ։ Այս շրջանակներում նախատեսվեց նաև վերանայել Մոնիթորինգի և գնահատման մեթոդական փաստաթղթերը՝ դրանցում առկա բացերը վերհանելու և այն լավարկելու նպատակով՝ միջազգային լավագույն փորձին և չափանիշներին համահունչ։ Այս ենթատեքստում, հարկ է նշել, որ Տնտեսական համագործակցության և զարգացման կազմակերպության (ՏՀԶԿ) Արևելյան Եվրոպայի և Կենտրոնական Ասիայի երկրների հակակոռուպցիոն ցանցի Ստամբուլյան հակակոռուպցիոն գործողությունների ծրագրի Հայաստանի գնահատման հինգերորդ փուլի շրջանակներում անդրադարձ է կատարվել հակակոռուպցիոն քաղաքականության մշակմանը և դրա մոնիթորինգին։ Գնահատման շրջանակներում նաև ներկայացվել են մի շարք առաջարկություններ ուղղված մոնիթորինգի կառուցակարգերի կատարելագործմանը։ Դրանք մասնավորապես վերաբերում են մոնիթորինգ իրականացնող մասնագիտացված մարմնին, մոնիթորինգի գործընթացի ներառականությանը, մոնիթորինգի իրականացման պարբերականությանը և ցուցիչներին։

Վերոգրյալով պայմանավորված անհրաժեշտություն է առաջացել վերանայել Հակակոռուպցիոն ռազմավարության մոնիթորինգի և գնահատման առկա կառուցակարգերը։

Բացի այդ, Հակակոռուպցիոն ռազմավարության գործողությունների ծրագրով ներկայումս նախատեսված է շուրջ 80 գործողությունների իրականացում: Նշված գործողությունների իրականացումը բաշխված է 2024-2026 թվականների ժամանակահատվածի համար: 2023 թվականի երկրորդ կիսամյակի համար, հաշվի առնելով այն հանգամանքը, որ Հակակոռուպցիոն ռազմավարությունը ընդունվել էր 2023 թվականի հոկտեմբերին, նախատեսված էր մեկ միջոցառում, որն արդեն իսկ կատարված է: Միևնույն ժամանակ, Հակակոռուպցիոն ռազմավարության գործողությունների ծրագրով 2024 թվականի 1-ին կիսամյակի համար Արդարադատության նախարարության համար նախատեսված 18 միջոցառումները ևս իրականացվել են: Սակայն, հարկ է նշել, որ 2024 թվականի 2-րդ կիսամյակի համար նախատեսված գործողությունների քանակային և բովանդակային հարաբերակցությունը չափազանց ծանրաբեռնված է (համեմատած նաև 2025-ի ծանրաբեռնվածության հետ), և դրանց սահմանված ժամկետներում իրականացումը ռիսկային է: Մասնավորապես, Հակակոռուպցիոն ռազմավարության շրջանակներում նախատեսվում է, որ որպես առաջին կատարող Արդարադատության նախարարության կողմից անհրաժեշտ է մշակել շուրջ 22 օրենսդրական փոփոխությունների նախագծերի փաթեթ (որոնցից 10 պետք է արժանանան Կառավարության հավանաությանը)։ Նշված նախագծերը ենթադրում են կարգավորման առարկայի բազմակողմանի և հանգամանալից ուսումնասիրության, ծավալուն օրենսդրական փոփոխությունների նախագծերի փաթեթների մշակում, իսկ դրանց շրջանառության և կառավարության կողմից հավանությունը ստանալու գործընթացը իրենից ենթադրում է ժամանակատար և բարդ աշխատանքների իրականացում: Միևնույն ժամանակ նշյալ նախագծերից մի քանիսն արեդեն 2025 թվականին ենթակա են համախմբան ակնկալվող «Կոռուպցիայի կանխարգելման մասին» միասնական օրենքի կառուցվածքում, ինչը հաշվի առնելով 2024թ-ի երկրորդ կիսամյակի համար նախատեսված նախագծերի քանակը գործնականում լրացուցիչ արհեստական ծանրաբեռնվածություն է ստեղծում։

 Բացի այդ, Հակակոռուպցիոն ռազմավարությամբ 2024 թվականի երկրորդ կիսամյակի համար նախատեսվում են միշարք թվայնացման ոլորտին վերաբերվող գործողություններ, մասնավորապես՝ 2 էլեկտրոնային հարթակների (Ազդարարման միասնական էլեկտրոնային համակարգ, Հակակոռուպցիոն ռազմավարության մոնիթորինգի էլեկտրոնային հարթակ) տեխնիկական բնութագրերի մշակման աշխատանքները, իրական շահառուների հայտարարագրման էլեկտրոնային հարթակի կատարելագործման աշխատանքների իրականացում, որոնք ի լրումն վերոգրյալ վերլուծական և նախագծային ժամանակատար բաղադրիչներին պահանջում են կատարող մարմնի հայացողությունից դուրս մի շարք լրացուցիչ գործառույթներ՝ զգալի ոլորտային արտաքին փարձագիտական աջակցություն, ինչպես նաև տեղեկատվական համակարգերի կառավարման խորհդի հետ համաձայնեցումների ժամանակատար փուլեր: Այս գործողությունները նաև զուգորդվում են Արդարադատության նախարարության կողմից ակնկալվող վերապատրաստումների իրականացման, մեթոդական ուղեցույցների մշակման և այլ աշխատանքների իրականացմամբ, որնքն իրենց հերթին առկախվում են վերոգրյալ երկարաձգումների լույսի ներքո:

Բացի այդ Հակակոռուպցիոն ռազմավարության 2024 թվականի երկրորդ կիսամյակում նախատեսվել է կոռուպցիոն հանցագործությունների արդյունքում ձեռք բերված, ինչպես նաև ապօրինի ծագում ունեցող գույքի վերադարձի և կառավարման կառուցակարգերի կատարելագործումը, այդ թվում, բռնագանձված գույքի կառավարման մոդելի և կառավարող մարմնի, քննչական և դատախազական մարմինների միջև տեղեկատվության ակտիվ և անվտանգ փոխանակման հարթակի, կառավարման հանձնված ակտիվների շտեմարանի ստեղծման գործողությունները։ Այս առնչությամբ հարկ է նշել, որ «Ապօրինի ծագում ունեցող գույքի բռնագանձման մասին» օրենքի՝ սահմանադրությանը համապատասխանության հարցը գտնվում է ՀՀ սահմանադրական դատարանի վարույթում, որի կապակցությամբ 2023 թվականի հուլիսի 7-ին դատարանը կայացրել է վարույթի կասեցման որոշում՝ մինչև որոշմամբ պահանջվող տեղեկությունների և այլ ապացույցների ստացումը (այն է՝ անորոշ ժամկետով): Նշյալ հանգամանքների լույսի ներքո՝ ռազմավարությամբ նախատեսվող և «Ապօրինի ծագում ունեցող գույքի բռնագանձման մասին» օրենքում փոփոխություններ և լրացումներ պահանջող վերը շարադրված գործողության իրականացումը դառնում է անհնար՝ մինչև ՀՀ սահմանադրական դատարանի կողմից օրենքի սահամանադրության համապատասխանաության վերաբերյալ որոշման կայացումը։ Սույն կարծիքն է արտահայտել նաև ռազմավարությամբ նախատեսվող ապօրինի ծագում ունեցող գույքի վերադարձի և կառավարման կառուցակարգերի կատարելագործմանը ուղած բոլոր գործողություններին հիմնական միջազգային փորձագիտական և տեխնիկական աջակցություն ցուցաբերող ԱՄՆ դեսպանատան Թմրամիջոցների դեմ պայքարի և իրավապահ համագործակցության գրասենյակը։

Հարկ է նշել նաև, որ Հակակոռուպցիոն ռազմավարությամբ նախատեսված մի շարք գործողություններով համակատարող մարմին է հանդիսանում Հայաստանի Հանրապետության վարչապետի աշխատակազմի քաղաքացիական ծառայության գրասենյակը, որը պատճառաբանված առաջարկներ է ներկայացրել՝ վերանայելու իրենց դերակատարությունը թվով իննը գործողություններով, որնք նույնպես նպատակահարմար են ընդունման։

Բացի այդ, ռազմավարության իրականացման շրջափուլում ի հայտ են եկել թիրախների ձևակերպումների տեինիկական բնույթի թերություններ։

Վերը շարադրված հանգամանքների լույսի ներքո անհրաժեշտություն է առաջացել միավորել Հակակոռուպցիոն ռազմավարությամբ մի շարք գործողություններ և վերանայել դրանց համար նախատեսված ժամկետները:

**4․ Առաջարկվող կարգավորման բնույթը**

Նախագծով առաջարկվում է Հայաստանի Հանրապետության կառավարության 2023 թվականի հոկտեմբերի 26-ի «Հայաստանի Հանրապետության հակակոռուպցիոն ռազմավարությունը և դրանից բխող 2023-2026 թվականների գործողությունների ծրագիրը հաստատելու մասին» N 1871-Լ որոշումը լրացնել նոր հավելվածով, որը կսահամանի Հակակոռուպցիոն ռազմավարության մոնիթորինգի և գնահատման մեթոդաբանությունը։ Նախագծով նախատեսվում է նաև մոնիթորինգի իրականացման էլեկտրոնային գործիքների ներդրումը։ Այս կարգավորումները կգործեն համապատասխան հարթակի գործարկման պահից։

Միաժամանակ, Նախագծով առաջարկվում է վերանայել նաև Հակակոռուպցիոն ռազմավարության գործողությունների ծրագրով Արդարադատության նախարարության կողմից 2024 թվականի երկորոդ կիսամյակում իրականացվելիք գործողությունների ժամկետները:

**5.Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Հայաստանի Հանրապետության արդարադատության նախարարության կողմից։

**6.Ակնկալվող արդյունքը.**

Նախագծի ընդունմամբ ակնկալվում է ներդնել Հակակոռուպցիոն ռազմավարության մոնիթորինգի և գնահատման առավել ներառական և ամբողջական մոնիթորինգի և գնահատման կառուցակարգեր, որոնք կապահովեն նաև միջազգային պարտավորություններով ստանձնած հանձնառությունների կատարումը և գործնականում առաջացած խնդիրների հաղթահարումը։

**7. Նախագծի ընդունման կապակցությամբ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագծի ընդունմամբ պետական բյուջեի եկամուտներում և ծախսերում ավելացումներ և նվազեցումներ չեն ակնկալվում։